b'\n_START_ARTICLE_\nFrambezija\n_START_SECTION_\nMikrob in epidemiologija\n_START_PARAGRAPH_\nFrambezijo povzro\xc4\x8da spiralna bakterija (spiroheta) T. pertenue, ki je pravzaprav podvrsta T. pallidum (T. pallidum subsp. pertenue). Bakterija je po mnogih lastnostih podobna T. pallidum subsp. pallidum, ki povzro\xc4\x8da sifilis, zato jo nekateri taksonomsko ne lo\xc4\x8dujejo._NEWLINE_Raz\xc5\xa1irjena je v vla\xc5\xbenih tropskih de\xc5\xbeelah v Afriki, Ju\xc5\xbeni Ameriki, Jugovzhodni Aziji in Oceaniji. V 50-ih letih prej\xc5\xa1njega stoletja je bilo ocenjeno \xc5\xa1tevilo obolelih 50 milijonov. S pomo\xc4\x8djo programov za izkorenjenje bolezni Svetovne zdravstvene organizacije (WHO) naj bi se \xc5\xa1tevilo obolelih zmanj\xc5\xa1alo na okoli 2,5 milijona do 70-ih let. Ukinitev programov je vodila do ponovnih izbruhov bolezni v nekaterih podro\xc4\x8djih, \xc5\xa1e posebej v Zahodni Afriki._NEWLINE_Obolevajo predvsem otroci. Bolezen je spolno neprenosljiva, zato se prena\xc5\xa1a le preko stika po\xc5\xa1kodovane ko\xc5\xbee s ku\xc5\xbenim izcedkom iz ko\xc5\xbenih sprememb na obolelem.\n_START_SECTION_\nKlini\xc4\x8dni znaki in simptomi\n_START_PARAGRAPH_\nOtroci se z bakterijo oku\xc5\xbeijo pove\xc4\x8dini pred puberteto. Inkubacijska doba primarne faze je od 3 do 5 tednov, lezije se pojavijo sprva na nogah. Spremembe se ve\xc4\x8dajo in dobijo obliko malinastih papul, pozneje pa izginejo in se spontano zazdravijo v \xc5\xa1estih mesecih. Pozneje v \xc5\xbeivljenju se pogosto pojavijo ponovni izbruhi bolezni. Lezije lahko zajamejo tudi kosti, \xc5\xa1e posebej na prstih, ter dolge kosti in \xc4\x8deljusti. V nasprotju s sifilisom se v poznih fazah ne razvijejo po\xc5\xa1kodbe na \xc5\xbeiv\xc4\x8devju in sr\xc4\x8dno\xc5\xbeilnem sistemu. Kongenitalna oblika bolezni ni znana.'